રસપ્રદ વાત એ છે કે, તેઓ સઉદીના પ્રથમ રાજકુમાર છે, જેમની પાસે કાયદાની ડિગ્રી છે. કાલ સુધી જે બાદશાહો અને રાજકુમારોનાં હરમમાં અનેક પત્નીઓ અને યુવતીઓ રહેતી હાલ ત્યાં રાજકુમારની માત્ર એક જ પત્ની છે. તેઓએ સંકલ્પ કર્યો છે કે તેઓ ઇસ્લામને ખાસ કરીને તેમના દેશ સઉદી અરબને ઐય્યાશીથી મુક્ત કરીને જ દમ લેશે. તેઓ પયગમ્બર મહંમદ સાહેબના સઉદી અરબ તથા તેમની બાદના ચાર ખલીફાઓના માધ્યમથી સ્થાપિત સમાજ તૈયાર કરવામાં કોઈ જ કસર નહીં છોડે. સાદગી અને સચ્ચાઈ તેમનું ધ્યેય હશે અને સઉદીની સંપત્તિનો લાભ દેશના ગરીબોને કેવી રીતે મળે તે તેમનું પ્રથમ લક્ષ્ય હશે. જો કે અહીં ચૂંટાયેલી સરકાર સ્થાપિત થશે કે કેમ એ કહેવું હજુ મુશ્કેલ છે એવું માનનારા લોકો પણ ઘણા છે. વર્તમાન સમયમાં સઉદીમાં આ પરિવર્તનને કેટલું સ્વીકારવામાં આવશે? કારણ કે હાલ સઉદીમાં ન તો કોઈ બંધારણ છે ન તો બંધારણીય રીતે બનેલી કોઈ સરકાર, ત્યારે આ માત્ર એક અતિ ઉત્સાહિત રાજકુમારના વિચારો માત્ર વિચારો જ રહી જાય. કોઈ રાજકુમારને પાગલ પણ કહી રહ્યા છે અને કેટલાક તેને સ્વપ્નની દુનિયામાં રાચતા રાજકુમાર તરીકે ઓળખાવી રહ્યા છે.